Na temelju članka 19. stavak 5. Zakona o Studentskom zboru i drugim studentskim organizacijama („Narodne novine" br. 71/07.) članka 39. i 1o6. Statuta Sveučilišta u Zadru (pročišćeni tekst prosinac 2019.) te članka 9. Statuta Studentskog zbora Sveučilišta u Zadru (srpanj 2022.), Skupština Studentskog zbora Sveučilišta u Zadru donosi

**PRAVILNIK O IZBORIMA ZA STUDENTSKI ZBOR   
SVEUČILIŠTA U ZADRU**

**OPĆE ODREDBE**

**Članak 1.**

1. Ovim Pravilnikom uređuje se postupak izbora studentskih predstavnika i druga pitanja vezana za provođenje izbora za Studentski zbor Sveučilišta u Zadru (dalje: Studentski zbor).

**Članak 2.**

1. Na izborima za studentske predstavnike u Studentski zbor imaju pravo birati i biti birani svi studenti Sveučilišta u Zadru.
2. Izbori za studentske predstavnike su neposredni, slobodni i tajni. Izbori moraju biti provedeni na način koji osigurava rezultate izbora sukladno stvarnoj i slobodnoj volji birača.
3. Rektor Sveučilišta u Zadru raspisuje izbore najmanje 30 dana prije njihovog održavanja.
4. Izbori za studentski zbor održavaju se u pravilu između 15. i 3o. ožujka svake druge akademske godine.
5. Izbori se provode u dva uzastopna radna dana i u vrijeme određeno odlukom rektora o raspisivanju izbora pri čemu trajanje izbora u jednom radnom danu ne može biti kraće od 6 sati.
6. Izbori se mogu provesti i u jednom danu s tim da u tom slučaju izbori trebaju trajati neprekidno 12 sati.

**Članak 3.**

1. Studentski izbori se provode:
2. na razini sveučilišnih odjela (dalje: sastavnica) za predstavnike studenata u stručnim vijećima odjela i za Studentski zbor
3. na odsjecima za predstavnike studenata u stručnim vijećima odsjeka
4. na razini Sveučilišta (Ne odjelni predstavnici) za Studentski zbor
5. U sastav Studentskog zbora ulaze:
6. Pet (5) kandidata sa zamjenicima koji su ne odjelni predstavnici
7. po jedan kandidat (i zamjenik) sa svakog sveučilišnog odjela, prema dogovoru izabranih kandidata. Ukoliko se dogovor ne postigne u sastav Studentskog zbora ide kandidat s većim brojem glasova.
8. Broj članova Studentskog zbora može biti i drugačiji, ako za pojedine sastavnice nema prijavljenih kandidata, ali broj članova Studentskog zbora ne može biti manji od broja koji odgovara broju studentskih predstavnika u Senatu Sveučilišta.

**IZBORNO POVJERENSTVO   
Članak 4.**

1. Izborno povjerenstvo ima pet (5) članova koje imenuje Rektor. Tri člana povjerenstva i njihove zamjenike predlaže Studentski zbor, dok su dva člana povjerenstva iz redova nastavnika.
2. Članovi Izbornog povjerenstva ne mogu istodobno biti i kandidati za studentske izbore, članovi Biračkih odbora i članovi Povjerenstva za prigovore.
3. Izborno povjerenstvo:

* imenuje članove biračkih odbora i njihove zamjenike;
* nadgleda rad biračkih odbora
* utvrđuje popis birača po izbornim sastavnicama i na razini Sveučilišta;
* utvrđuje valjanost kandidatura za studentske predstavnike;
* sastavlja listu kandidata.za studentske predstavnike;
* određuje biračka mjesta;
* određuje izgled glasačkog listića;
* u suradnji s tajništvima organizira tiskanje glasačkih listića;
* objavljuje pravovaljane kandidacijske liste na mrežnim stranicama Sveučilišta osam (8) dana prije održavanja izbora;
* utvrđuje rezultate izbora i objavljuje ih na mrežnim stranicama Sveučilišta najkasnije u roku tri (3) dana od završetka istih;

1. U roku od osam (8) dana nakon objave kandidacijske liste kandidati imaju pravo Izbornom povjerenstvu podnijeti žalbu. Izborno povjerenstvo se o žalbi mora očitovati najkasnije u roku 24 sata, te žalbu i očitovanje proslijediti Povjerenstvu za prigovore.

**KANDIDATI ZA STUDENTSKE PREDSTAVNIKE   
Članak 5.**

1. Kandidat je svaki student Sveučilišta koji se kandidira za studentskog predstavnika na razini sastavnice ili na razini Sveučilišta. Svaki kandidat mora osigurati i zamjenika.
2. Pravo predlaganja kandidata za studentskog predstavnika ima student pojedinac, studentska organizacija i studentska udruga.
3. Za studentskog predstavnika ne može se kandidirati student koji u posljednje dvije godine studija nije sakupio minimalno 6o ECTS bodova ili koji drugi put ponavlja godinu tijekom studija koji se izvodi prema propisima koji su vrijedili prije stupanja na snagu Zakona o znanstvenoj djelatnosti i visokom obrazovanju

**KANDIDATURA NA RAZINI SASTAVNICE**

**Članak 6.**

1. Kandidatura mora sadržavati slijedeće podatke kandidata i njegovog zamjenika:

* ime i prezime
* matični broj student
* akademsku godinu kada su prvi puta upisali studij
* za koju izbornu jedinicu(sastavnicu) se kandidiraju
* smjer studija na kojem studiraju
* potpise podrške sukladno stavku 3. ovog članka
* kontakt broj i mail

1. Kandidature se podnose na propisanim obrascima.
2. Za pravovaljanost kandidature uz naprijed navedeno potrebno je prikupiti najmanje 5% potpisa podrške studenata sastavnice na kojoj se student kandidira.
3. Kandidature se dostavljaju Izbornom povjerenstvu najkasnije deset (10) dana prije održavanja izbora.
4. Za kandidate sastavnice mogu glasati samo studenti koji studiraju na studiju kojeg ustrojava i izvodi ta sastavnica.

**KANDIDATURA NA RAZINI SVEUČILIŠTA**

**Članak 7.**

1. Na razini Sveučilišta kandidirati se mogu svi studenti koji studiraju na Sveučilištu u Zadru.
2. Da bi bila valjana kandidatura mora ispunjavati sljedeće uvjete:
   * + ime i prezime kandidata i zamjenika koji se kandidiraju
     + naziv sastavnice na kojoj studenti studiraju
     + matični broj kandidata i zamjenika
     + akademsku godinu u kojoj su kandidat i zamjenik prvi puta upisali studij
     + kontakt broj i mail
3. Za kandidaturu na razini Sveučilišta prijavljuju se kandidati samostalno.
4. Za pravovaljanost kandidature potrebno je prikupiti najmanje 1% potpisa ukupnog broja studenata na Sveučilištu.
5. Kandidature se podnose na propisanim obrascima.
6. Kandidati na Sveučilišnoj razini nastupaju kao pojedinci.
7. Kandidacijska lista se dostavlja Izbornom povjerenstvu Sveučilišta najkasnije 10 dana prije održavanja Izbora.
8. Za kandidate koji su ne odjelni predstavnici glasuju svi studenti Sveučilišta.
9. U Studentski zbor na razini Sveučilišta kandidati ulaze proporcionalno osvojenim glasovima.
10. Kandidat na Sveučilišnoj razini ne može biti i kandidat na listi sastavnice.

**LISTA KANDIDATA   
Članak 8.**

1. Izborno povjerenstvo će na temelju svih pravovaljanih kandidatura na sastavnicama i na razini Sveučilišta sastaviti zajedničku listu kandidata.
2. Zajednička lista formira se abecednim redom prezimena kandidata. Uz kandidata za studentskog predstavnika navodi se njegov zamjenik.

**BIRAČKI ODBORI   
Članak 9.**

1. Birački odbori formiraju se na razini sastavnice, iz redova studenata i imaju tri (3) člana i tri (3) zamjenika.
2. Birački odbori istovremeno provode izbore za kandidate sa sastavnice i za kandidate sa Sveučilišne liste.
3. Na sastavnicama koje istovremeno provode izbore i na razini svojih ustrojbenih jedinica (odsjeka) izbore provodi jedan- zajednički birački odbor.
4. Članovi i zamjenici biračkih odbora ne smiju biti i članovi Izbornog povjerenstva, Povjerenstva za prigovore ili kandidati za studentske izbore.

**GLASOVANJE**

**Članak 10.**

1. Glasovanje za izbor studentskih predstavnika obavlja se na biračkim mjestima.
2. Za vrijeme glasovanja članovi biračkog odbora provjeravaju glasače tako da na uvid traže dokument sa slikom (studentska iskaznica ili osobna iskaznica). Kada utvrde identitet glasača daju mu odgovarajući glasački listić.
3. Glasovanje se obavlja osobno. Glasovanje se obavlja glasačkim listićima.
4. Da bi izbori za studentske predstavnike na razini sastavnice bili valjani mora glasovati najmanje 10% studenata sastavnice.
5. Da bi izbori za studentske predstavnike na razini Sveučilišta bili valjani mora glasovati najmanje 10% ukupnog broja studenata na Sveučilištu.

**REZULTATI IZBORA**

**Članak 11.**

1. Nakon završenog glasovanja birački odbor će sastaviti Zapisnik u kojem se navodi:

* broj studenata koji je pristupio glasovanju,
* broj glasačkih listića u glasačkoj kutiji,
* broj važećih i nevažećih glasačkih listića,
* broj glasova koji je dobio svaki kandidat za studentskog predstavnika i njegov zamjenik

1. Ako se prilikom prebrojavanja glasova na biračkom mjestu utvrdi da je broj glasova prema popisu studenata veći od broja glasova po glasačkim listićima, vrijedi rezultat glasovanja po glasačkim listićima.
2. Svaki član biračkog odbora može dati svoje primjedbe na zapisnik. Zapisnik potpisuju svi članovi biračkog odbora. Zapisnik s ostalim biračkim materijalom dostavlja se Izbornom povjerenstvu.
3. U slučaju da izborima pristupi manje od 10% upisanih studenata izborni postupak se ponavlja u roku od osam (8) dana. U ponovljenom postupku izbori su valjani bez obzira na broj upisanih studenata koji su glasovali.

**POVJERENSTVO ZA PRIGOVORE   
Članak 12.**

1. Povjerenstvo za prigovore ima pet članova. Dva člana povjerenstva i njihove zamjenike iz redova studenata predlaže Studentski zbor , a tri imenuje Rektor iz redova nastavnika.

**Članak 13.**

1. Svaki student ima pravo uložiti prigovor zbog nepravilnosti u postupku izbora studentskih predstavnika u roku od dva (2) dana, računajući od dana objave izbornih rezultata.
2. Povjerenstvo za prigovore dužno je u roku od tri (3) dana od uredno zaprimljenog prigovora donijeti odluku o prigovoru.

**PROMATRANJE IZBORA   
Članak 14.**

1. Svi studenti mogu promatrati izbore uz prethodnu najavu odgovarajućem Izbornom povjerenstvu koje o tome izdaje potvrdu najkasnije 5 radnih dana prije dana održavanja izbora. Kandidati, osim kad glasuju, ne smiju biti nazočni na biračkom mjestu. Izborno povjerenstvo će odobriti promatranje ako tražitelj dokaže opravdani interes za promatranje izbora te ukoliko ne postoje okolnosti iz kojih se može sumnjati da će narušavati red ili na drugi način ometati izbore. Promatraču se izdaje potvrda o statusu promatrača.
2. Promatrači mogu biti nazočni prilikom glasovanja i prebrojavanja glasova te stavljati primjedbe i tražiti da se unesu u zapisnik.
3. Promatrači ne smiju narušavati red na biračkom mjestu ni utjecati na glasače. Predsjednik biračkog odbora udaljit će s birališta promatrače koji postupaju suprotno.
4. Ako zbog broja promatrača nije moguće da se izbori promatraju istovremeno, predsjednik biračkog odbora će odrediti pravičan raspored promatranja, nastojeći o tome postići suglasnost svih promatrača, ili će odrediti promatrače ždrijebom.

**KONSTITUIRANJE STUDENTSKOG ZBORA SVEUČILIŠTA   
Članak 15.**

1. Nakon proglašenja valjanosti Izbora Rektor saziva, a Predsjednik prošlog saziva Studentskog zbora vodi konstituirajuću sjednicu Studentskog zbora koja se održava u prvom tjednu mjeseca listopada.
2. Na konstituirajućoj sjednici biraju se Predsjednik i Zamjenik predsjednika Studentskog zbora.
3. Studentski zbor se može konstituirati i u slučaju da na provedenim izborima nisu izabrani predstavnici na svim sastavnicama i/ili svih pet (5) ne odjelnih predstavnika, s tim da broj izabranih predstavnika mora biti veći od polovice ukupnog broja članova Studentskog zbora.

**DOPUNSKI IZBORI   
Članak 16.**

1. Dopunske izbore raspisuje Rektor Sveučilišta, nakon što to Studentski zbor predloži.
2. Na dopunskim izborima kandidati popunjavaju upražnjena mjesta na sastavnicama.
3. Dopunski izbori mogu biti raspisani i za ne odjelne predstavnike, ukoliko Studentski zbor tako predloži.
4. Izbori se mogu provesti najranije osam (8) dana nakon donošenja odluke o raspisivanju dopunskih izbora.
5. Kandidature se moraju predati najkasnije dva (2) dana prije provedbe izbora.
6. Kako bi kandidatura na dopunskim izborima bila valjana, kandidat mora prikupiti 3% potpisa ukupnog broja studenata sastavnice ili 1% ukupnog broja studenata na Sveučilištu ako se radi o kandidaturi za ne odjelne predstavnike.
7. Mandat kandidata izabranih dopunskim izborima traje do kraja mandata u tom trenutku aktivnog saziva Studentskog zbora.
8. Na ostala pitanja vezana uz dopunske izbore, odgovarajuće se primjenjuju odredbe ovog pravilnika kojima se propisuje provođenje redovnih izbora.

**ELEKTRONSKI IZBORI**

**Članak 17.**

* 1. Izbore je moguće provesti elektronskim putem ukoliko se može osigurati tajnost glasovanja i zadovoljiti ostali uvjeti iz članka 2. i 3. ovog pravilnika.
  2. U slučaju da se izbori održavaju elektronski, nije potrebno imenovati biračke odbore već izborno povjerenstvo obavlja njihovu ulogu.

**ZAVRŠNE ODREDBE**

**Članak 18.**

1. Ovaj Pravilnik stupa na snagu danom objave na mrežnoj stranici Sveučilišta.
2. Mandati članova Studentskog zbora Sveučilišta i studentskih predstavnika na razini sastavnice započinju s prvim danom naredne akademske godine u odnosu na akademsku godinu u kojoj su izbori održani, te traju dvije akademske godine ili prestaju temeljem uvjeta propisanih Zakonom.
3. Iznimno mandati članova mogu početi ranije ukoliko na odjelu nema studentskih predstavnika u starom sazivu.
4. Stupanjem na snagu ovog Pravilnika prestaje se primjenjivati Pravilnik o provedbi izbora za Studentski zbor Sveučilišta u Zadru (ožujak 2021.)

U Zadru, 16. rujna 2022.

KLASA: 012-01/22-02/08

URBROJ: 2198-1-79-63-22-01

Predsjednik SZZD

Tin Meštrović